Karsten Lauritzen (V), 2011-03-29:
Jeg vil da godt starte med at lykønske den samlede opposition, som fremsætter det her beslutningsforslag.
Jeg synes, at det er dybt imponerende, det må jeg sige.
Jeg synes, at det er meget imponerende, at det, man er enige om, er at fremsætte et beslutningsforslag, som har overskriften forslag til folketingsbeslutning om afskaffelse af pointsystemet i forbindelse med tildeling af permanent opholdstilladelse.
Så er der nogle få linjer om, at man vil have et nyt regelsæt, der skal være mere fleksibelt og tage større hensyn til integration og aktivt medborgerskab, der foregår på forskellige måder.
Så dykker man ned i beslutningsforslaget, og så ser man altså, at baggrunden er en enkelt sag!
Det synes jeg godt nok er imponerende.
Jeg ville have haft noget mere respekt for den debat, vi har her i dag, hvis oppositionen havde præsenteret et alternativ og havde sagt, hvad det var, man ville have i stedet for det system, der foreligger.
Og jeg må sige, at jeg egentlig også synes, at det er lidt overraskende, for nogle af de partier, der står bag beslutningsforslaget, har jo i andre sager netop haft en holdning om, at vi ikke skal lovgive ud fra enkeltsager.
Så synes jeg, at det er meget mærkeligt at fremsætte et beslutningsforslag om at ændre noget lovgivning uden at præsentere et alternativ.
Det kan skyldes to ting, at man ikke gør det.
Det ved jeg ikke om er tilfældet.
Det kan vi finde ud af senere i behandlingen.
Den anden ting kan være, at man ikke kan blive enige om, hvad det så præcis er, der skal laves om.
Når man kigger lidt på, hvad der er foregået i dagspressen, kan man se, at der jo er vidt forskellige holdninger til pointsystemet for permanent opholdstilladelse.
Der er nogle partier, Det Radikale Venstre og Enhedslisten, som synes, at det helt skal afskaffes.
Der er andre partier, der, i hvert fald da vi behandlede lovforslaget oprindeligt, egentlig var inspirerede af tanken og blot syntes, at der var nogle ting, der skulle justeres.
Jeg vælger at tolke det, som om oppositionen ikke ved, hvad man skal sætte i stedet for, eller i hvert fald ikke kan blive enige om det.
Det synes jeg er en lidt kedelig og egentlig også en usaglig baggrund, særlig når det handler om en enkeltsag, at bringe en debat ned i Folketingssalen på.
Men det er jo enhver oppositions ret, og vi stiller også gerne op til den her debat.
Pointsystemet for permanent opholdstilladelse er jo et pointsystem, som trådte i kraft for 8-10 måneder siden.
I ethvert system er der nogle problemer, og det skal køres ind, og der er selvfølgelig også nogle administrationsproblemer og nogle ting, der måske skal justeres.
Men en hel afskaffelse af systemet, når man ikke ved, hvad man vil sætte i stedet for, må vi i hvert fald i Venstre afvise på det kraftigste.
Vi har også noteret os nogle af de enkeltsager.
Der er også nogle i Venstres folketingsgruppe, der i hvert fald i pressen har udtrykt, at de er bekymrede, men de er blevet beroliget med, at man jo først kan bedømme et sådant system, når det har været i kraft i et stykke tid og man har set, hvordan det rent faktisk fungerer.
Et af problemerne, som der har været med pointsystemet, er jo et problem, der løser sig selv om et par måneder, og det er, at det, der skal til for at få de sidste point for aktivt medborgerskab, er ved enten at være aktiv i en forening eller andet eller ved at bestå en medborgerskabsprøve.
Det med den medborgerskabsprøve træder først i kraft den 1. juli i år.
Og nogle af dem, der er kommet i klemme – der har været konkrete eksempler – ville kunne have bestået den her medborgerskabsprøve og have fået permanent opholdstilladelse ad den vej.
Det er selvfølgelig uheldigt. Og jeg vil da godt her fra Folketingets talerstol sige, at hvis man skal igennem den øvelse igen, skal man ikke lave en lovgivning med en prøve, som først træder i kraft 1 år efter.
Men en af grundene til, at den træder i kraft 1 år efter, er jo faktisk, at vi ønskede, at det skulle være en gennemarbejdet prøve, for oppositionen har netop kritiseret nogle af de andre prøver, der er for indfødsret og andre ting for at være dårligt gennemarbejdede og elendige og fejlagtige.
Så har vi nu prøvet at lave en god medborgerskabsprøve.
Det tager desværre altid noget tid, og det giver selvfølgelig også nogle problemer.
Det, vi også skal huske på, er, at i forbindelse med pointsystemet for permanent opholdstilladelse er der en lempelse i forhold til, at der jo tidligere skulle gå 7 år, før man fik permanent opholdstilladelse.
Nu kan man få den efter 4 år.
Så det er en lempelse for nogle, at man kan få permanent opholdstilladelse tidligere.
Og når systemet kommer helt op at køre og er kørt ind, også administrationsmæssigt, er jeg sikker på, at man har fået rettet de små ting til, der er, og at det vil være noget, der vil være med til at understøtte nydanskeres integration i det danske samfund, hvor man belønner dem, der yder noget og bidrager, og giver dem en hurtigere permanent opholdstilladelse.
Dem, der ikke ønsker at arbejde og begår kriminalitet eller andet, må så indstille sig på, at tidspunktet for permanent opholdstilladelse bliver udskudt.
Men vi kan i Venstre ikke støtte et beslutningsforslag fra oppositionen, som tager udgangspunkt i en enkeltsag, og hvor man blot foreslår at afskaffe noget og ikke fortæller, hvad vi skal sætte i stedet.